Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ... ны өдөр хот

**ХАРЬЯАТЫН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Харьяатын тухайхуульд доор дурдсан агуулга бүхий дараах хэсэг нэмсүгэй:

**1/9 дүгээр зүйлийн 5, 6, 7 дахь хэсэг:**

“5.Гадаадын иргэн, харьяатын асуудал эрхэлсэн газар нь хүсэлт гаргагчийн өргөдөл, холбогдох байгууллага, албан тушаалтны санал, тодорхойлолт болон бусад баримт бичгийг тал бүрээс нь нягтлан үзэж, дүгнэлт гарган Монгол Улсын Ерөнхий сайдад танилцуулснаар Монгол Улсын Ерөнхийлөгчид өргөн барина.

6.Гадаадын иргэн, харьяатын асуудал эрхэлсэн газрын дүгнэлтэд хүсэлт гаргагчийг Монгол Улсын харьяат болгох эсхүл харьяат болгохоос татгалзах үндэслэл, нөхцөлийг тодорхой заана.

7.Энэ хуулийн 9 дүгээр зүйлийн 1 дэх хэсгийн 2 дахь заалтад заасан хугацааг нэг жилд 240-өөс доошгүй хоног Монгол Улсын нутаг дэвсгэрт оршин суусан байхыг ойлгоно.”

**2/10 дугаар зүйлийн 5 дахь хэсэг:**

“5.Гадаадын иргэн, харьяатын асуудал эрхэлсэн төрийн захиргааны байгууллага нь Монгол Улсын харьяат болгохоос татгалзсан, түдгэлзүүлсэн үндэслэлийн талаар хүсэлт гаргагчид тайлбар өгөх үүрэг хүлээхгүй.”

**2 дугаар зүйл**.Харьяатын тухай хуулийн дараах хэсгийг доор дурдсанаар өөрчлөн найруулсугай:

**1/9 дүгээр зүйлийн 4 дэх хэсэг:**

“4.Хүсэлт гаргагч энэ хуулийн 9 дүгээр зүйлийн 1 дэх хэсэгт заасан нөхцөлийг хангасан эсэхийг тогтоох зорилгоор гадаадын иргэн, харьяатын асуудал эрхэлсэн газар дараах үйл ажиллагаа явуулна:

1/хүсэлт гаргагчтай монголын ард түмний ёс заншил, төрийн албан ёсны хэл, Монгол Улсын Үндсэн хуулийн талаар зохих мэдлэг эзэмшсэн эсэхийг ярилцлага хийж, бүрэн дунд боловсролын агуулгын стандартын дагуу тогтоох;

2/хүсэлт гаргагч нь Монгол Улсад оршин суух хугацаандаа гэмт хэрэг санаатай үйлдэж ял эдэлж байсан эсэх, олон улсын болон гадаад улсын эрх бүхий байгууллагаас эрэн сурвалжлагдаж байгаа эсэх талаар цагдаагийн төв байгууллагаас тодорхойлолт гаргуулах;

3/хүсэлт гаргагчийг Монгол Улсын харьяат болгох нь уг хүний урьд нь харьяалагдаж байсан улстай Монгол Улсын тогтоосон харилцаа, Монгол Улсын нэр хүнд, үндэсний аюулгүй байдал, язгуур эрх ашигт харшлах эсэх талаар Тагнуулын төв байгууллагаас  дүгнэлт, санал гаргуулах;

4/шаардлагатай гэж үзвэл холбогдох бусад байгууллага, аж ахуйн нэгжээс хүсэлт гаргагчийн талаар лавлагаа, холбогдох бусад баримт бичгийг гаргуулан авах.”

**2/22 дугаар зүйлийн 6 дахь хэсэг:**

“6.Хүсэлт гаргагч дараах баримт бичгийг бүрдүүлж, оршин суугаа аймаг, нийслэлийн  Засаг даргад ирүүлнэ:

  1/Монгол Улсад таваас доошгүй жил байнга оршин суусан болохыг нотолсон оршин суух үнэмлэх, паспорт /харьяалалгүй хүн гадаадад зорчих үед олгосон баримт/-ын  нотариатчаар гэрчлүүлсэн хуулбар;

2/хүсэлт гаргагчийн сарын орлого нь хөдөлмөрийн хөлсний доод хэмжээнээс 10 дахин илүү болох тухай холбогдох байгууллагын тодорхойлолт;

3/хүсэлт гаргагч нь аж ахуйн нэгж эзэмшигч, эсхүл хөрөнгө оруулагч, хувиараа хөдөлмөр эрхлэгч бол түүний орлогынх нь талаархи банк, татварын байгууллагын тодорхойлолт.”

**3 дугаар зүйл**.Харьяатын тухай хуулийн 9 дүгээр зүйлийн 1 дэх хэсгийн 1 дэх заалтын “үүсвэртэй” гэсний дараа “эсхүл Монголд хоёр сая буюу түүнээс дээш америк доллартой тэнцэх хэмжээний хөрөнгө оруулалт оруулсан” гэж, мөн зүйлийн 3 дахь хэсгийн “мэргэшил эзэмшсэн,” гэсний дараа “соёл, спорт,” гэж тус тус нэмсүгэй.

**4 дүгээр зүйл.**Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Харьяатын тухай хуульд нэмэлт, өөрчлөлт оруулах тухай хуулийн төслийн талаар

Захиргааны ерөнхий хуулийн 69 дүгээр зүйлийн 69.3 дахь хэсгийг хэрэгжүүлэх ажлын хүрээнд Хууль зүй, дотоод хэргийн яамнаас улсын нэгдсэн санд бүртгэлтэй захиргааны хэм хэмжээний актад хяналт-шинжилгээ, үнэлгээний ажлыг хийж, дүнг 2023 оны 11 дүгээр сарын 29-ний өдрийн Засгийн газрын хуралдаанд танилцуулсантай холбоотойгоор “Захиргааны хэм хэмжээний актын улсын нэгдсэн санд бүртгэлтэй шийдвэрт хяналт-шинжилгээ, үнэлгээ хийсэн үр дүнгийн тайлан, хуулиар тусгайлан эрх олгосон заалтын судалгааны дүн, цаашид авах арга хэмжээний тухай” Засгийн газрын хуралдааны 2023 оны 48 дугаар тэмдэглэл, “Ажлын хэсэг байгуулах тухай” Ерөнхий сайдын 2023 оны 191 дүгээр захирамж, “Ажлын хэсэг байгуулах тухай” Хууль зүй, дотоод хэргийн сайдын 2024 оны А/03 дугаар тушаалыг тус тус үндэслэн салбарын хэмжээнд мөрдөгдөж буй нийтээр дагаж мөрдөх хэм хэмжээ тогтоосон актуудыг хуульчлах, хуулиар эрх олгосон заалтыг багасгах чиглэлийг хэрэгжүүлэх хүрээнд Харьяатын тухай хуульд нэмэлт, өөрчлөлт оруулах тухай хэрэгцээ, шаардлага үүссэн болно.

Харьяатын тухай хууль 1995 онд батлагдаж хэрэгжиж эхэлснээс хойш 29 жилийн хугацаа өнгөрч, энэ хугацаанд тус хуульд нийтдээ 8 удаа нэмэлт, өөрчлөлт оруулсан байна. Эдгээр өөрчлөлтийн тухайд уг хуулийн агуулга, үзэл баримтлалыг өөрчлөхөд бус, бусад хуульд оруулсан нэмэлт, өөрчлөлттэй уялдуулж хийгдсэн нь өнөөгийн зарим шаардлагыг хангаж чадахгүй, зохицуулалтгүй орхигдсон зүйл байсаар байна. Харьяатын тухай хуулийн 9 дүгээр зүйлийн 1 дэх хэсэгт “Монгол Улсын харьяат болохын тулд дараахь нөхцөлийг хангасан байна:” гэж, мөн зүйлийн 4 дэх хэсэгт “Энэ зүйлийн 1 дэх хэсэгт заасан шалгуурыг тогтоох журмыг Засгийн газар тогтооно.” гэж заасны дагуу Засгийн газрын 2003 оны 62 дугаар тогтоолоор “Монгол Улсын харьяат болох хүсэлт гаргасан гадаадын иргэн, харьяалалгүй хүнд тавих шалгуурыг тогтоох журам” баталсан нь хүчин төгөлдөр мөрдөгдөж байна.

Монгол Улсын Үндсэн хуулийн Арван тавдугаар зүйлийн 1 дэх хэсэгт “1.Монгол Улсын иргэний харьяалал хийгээд харьяат болох, харьяатаас гарах үндэслэл, журмыг **гагцхүү хуулиар** тогтооно.” гэж заасанд нийцүүлэн Засгийн газрын тогтоолоор баталсан Монгол Улсын харьяат болох хүсэлт гаргагчид тавих шалгуур, журмыг Харьяатын тухай хуульд тусгахаар хуулийн төсөл боловсрууллаа. Хуулийн төслийг боловсруулахдаа хүчин төгөлдөр баталсан журмын зохицуулалтыг өөрчлөхгүйгээр хуулийн холбогдох хэсэгт тусгасан болно.

Засгийн газрын 2003 оны 62 дугаар тогтоолоор батлагдсан журмын 2.7.4-т “Монголд хоёр сая буюу түүнээс дээш америк доллартой тэнцэх хэмжээний хөрөнгө оруулалт хийсэн  бол.” гэж, 2.8-д “Энэ журмын 2.7.4-т заасан шалгуур нь Харьяатын тухай хуулийн 9 дүгээр зүйлийн 1 дэх хэсгийн 1-д заасан нөхцөлд хамаарна.” гэсний дагуу “Монгол Улсад хоёр сая буюу түүнээс дээш америк доллартой тэнцэх хэмжээний хөрөнгө оруулалт хийсэн” гэсэн нөхцөлийг Харьяатын тухай хуулийн 9 дүгээр зүйлийн 1 дэх хэсгийн 1 дэх заалтад нэмж тусгалаа.

Түүнчлэн харьяатын тухай хуулийн 9 дүгээр зүйлийн 3 дахь хэсэгт “Монгол Улсын төлөө гарамгай гавьяа байгуулсан, эсхүл Монгол Улсад онц шаардлагатай мэргэжил, мэргэшил эзэмшсэн, шинжлэх ухааны аль нэг салбарт онцгой амжилт гаргасан буюу гаргах боломжтой гадаадын иргэнийг Монгол Улсын Ерөнхийлөгч энэ зүйлийн 1 дэх хэсгийн 1, 2-т заасан нөхцөлийг үл харгалзан Монгол Улсын харьяат болгож болно.” гэж амьжиргааны эх үүсвэр болон монгол хэл, соёлыг сурсан байх, Монгол Улсад таваас доошгүй жил ажилласан байх шалгуурыг харгалзалгүй хөнгөвчилсөн нөхцөлөөр харьяат болох тохиолдлыг зааж өгсөн байдаг. Гэтэл энэ хэсэгт “соёл, спорт”-ын салбар орхигдсон байгаагаас өндөр ур чадвар бүхий тамирчин, урлагийн мэргэжилтнийг хөнгөвчилсөн нөхцөлөөр харьяат болох боломжгүй нөхцөл байдал үүсч хууль зөрчигдсөн тохиолдолд гарч байсан тул уг асуудлыг шийдвэрлэх зорилгоор, практикаас үүдэн “соёл, спорт” гэж нэмж тусгалаа. Спортын төрөлд олимпын мөнгөн медаль хүртсэн жүдо бөхийн тамирчин Исламын Бүгд Найрамдах Иран Улсын иргэн Моллаей Саеид, Монгол Улсад зохион байгуулагдсан шайбтай хоккейн IV дивизионы дэлхийн аваргад Монгол Улсын баг тамирчдыг дасгалжуулах зорилгоор Оросын Холбооны Улсын иргэн Бату нарыг дээрх хөнгөвчилсөн нөхцөлөөр Монгол Улсын харьяат болгосон тохиолдол гарч байсан болно. Энэ нь улс орны хөгжлийн түвшинг илэрхийлэх, олон улсад Монгол Улсыг таниулах, сурталчлахад онцгой ач холбогдолтой гэж үзэн одоо бодит байдалд шаардлагатай байгаа гэдэг утгаар дээрх агуулгыг хуульд нэмэхээр тусгасан болно.

Харьяатын тухай хуулийн 22 дугаар зүйлийн 6 дахь хэсэгт “6.Монгол Улсын иргэний харьяаллын асуудлыг шийдвэрлэхэд шаардагдах бичиг баримтын жагсаалтыг гадаадын иргэн, харьяатын асуудал эрхэлсэн төрийн захиргааны байгууллага тогтооно.” Гэж заасны дагуу одоо хүсэлт гаргагчаас бүрдүүлэн өгч байгаа баримт бичгийн бүрдлийг мөн хууль тусгахаар Харьяатын тухай хуульд нэмэлт, өөрчлөлт оруулах тухай хуулийн төсөлд тусгав.

Засгийн газрын 62 дугаар тогтоолоор батлагдсан журамд гадаадын иргэн, харьяатын асуудал эрхэлсэн төрийн захиргааны байгууллага нь Монгол Улсын харьяат болгохоос татгалзсан, түдгэлзүүлсэн үндэслэлийн талаар тайлбар өгөх үүрэг хүлээхгүй талаар зохицуулалт үйлчилдэг бөгөөд энэ заалтыг мөн Харьяатын тухай хуулийн 10 дугаар зүйлийн 5 дахь хэсэгт нэмж оруулсан болно.

1994 оноос хойш 2024 оны 1 дүгээр улирлын байдлаар Монгол Улсын харьяат болсон 292 иргэн байна. Дээрх иргэдийг өмнө харьяалж байсан улсаар харуулсан судалгааг хавсаргав.

**Монгол Улсын харьяат болсон:**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Д/д | Он | ХБНАБалбаУ | ОХУ | БНСУ | БНХАУ | БНЭУ | БНИракУлс | АНСириУлс | ИБНИранУ | ХБНГУ | БНКазУ | Коморос Улс | Харьяалалгүй /Төвөд/ | Нийт /хүний тоо/ |
| 1 | 1994 он | - | 3 |  | 4 | - | - | - | - | - | - | - | 1 | 8 |
| 2 | 1995 он | - | 12 |  | 11 | - | - | - | - | - | - | - | - | 23 |
| 3 | 1996 он | - |  |  | 5 | - | - | - | - | - | - | - | - | 5 |
| 4 | 1997 он | - | 3 |  | 10 | - | - | - | - | - | - | - | 2 | 15 |
| 5 | 1998 он | - | 1 |  | - | - | - | - | - | - | - | - | - | 1 |
| 6 | 1999 он | - | 1 |  | 2 | - | - | - | - | - | - | - | 1 | 4 |
| 7 | 2000 он | - | 2 |  | - | - | - | - | - | - | - | - | - | 2 |
| 8 | 2001 он | - | - |  | 5 | - | - | - | - | - | - | - | - | 5 |
| 9 | 2002 он | - | - |  | - | - | - | - | - | - | - | - | - | - |
| 10 | 2003 он | - | - |  | - | - | - | - | - | - | - | - | - | - |
| 11 | 2004 он | - | 1 |  | 20 | - | 1 | - | - | - | - | - | 1 | 23 |
| 12 | 2005 он | - | 4 |  | 6 | - | - | - | - | - | - | - | 1 | 11 |
| 13 | 2006 он | - | 2 |  | 22 | - | - | - | - | - | - | - | 1 | 25 |
| 14 | 2007 он | - | 2 |  | 16 | - | - | - | - | - | - | - | - | 18 |
| 15 | 2008 он | - | 5 |  | 16 | - | - | - | - | - | - | - | 3 | 24 |
| 16 | 2009 он | - | 1 |  | 6 | - | - | - | - | - | - | - | 1 | 8 |
| 17 | 2010 он | - | 1 |  | - | - | - | - | - | - | - | - | 2 | 3 |
| 18 | 2011 он | - | 2 |  | 3 | - | - | - | - | - | - | - | 11 | 16 |
| 19 | 2012 он | - | 5 |  | 3 | - | - | - | - | - | - | - | 4 | 12 |
| 20 | 2013 он | - | 5 |  | - | - | - | - | - | - | - | - | 3 | 8 |
| 21 | 2014 он | - | 2 |  | 10 | - | - | 1 | - | - | - | - | 1 | 14 |
| 22 | 2015 он | - | 1 |  | 1 | - | - | - | - | - | - | 1 | - | 3 |
| 23 | 2016 он | - | - |  | 5 | - | - | - | - | - | - | - | - | 5 |
| 24 | 2017 он | - | 3 |  | 3 | 1 | - | - | - | - | - | - | 1 | 8 |
| 25 | 2018 он | - | 2 |  | - | - | - | - | - | - | - | - | 1 | 3 |
| 26 | 2019 он | - | 4 |  | 4 | - | - | - | 1 | 3 | 10 | - | 4 | 26 |
| 27 | 2020 он | 1 | - |  | 5 | - | - | - | - | - | - | - | 1 | 7 |
| 28 | 2021 он | - | 1 |  | 4 | 1 | - | - | - | - | - | - | 5 | 11 |
| 29 | 2022 он |  | 1 |  | - |  |  |  |  |  |  |  |  | 1 |
| 30 | 2023 он |  | 1 | 1 |  |  |  |  |  |  |  |  |  |  |
| 31 | 2024 он |  |  |  | 1 |  |  |  |  |  |  |  |  | 1 |
| **Нийт** | | **1** | **65** | **1** | **162** | **2** | **1** | **1** | **1** | **3** | **10** | **1** | **44** | **292** |